google/wiki40b huggingface dataset:
Solør-visa

«Solør-visa» er skrevet av Erling Mauland fra Brandval i Solør som en hyllest til «solungene», som også er blitt kalt for «Norges franskmenn». Sangen heter opprinnelig "Hemlengt" og hadde sin uroppførelse på Bøndernes hus i Hof i 1946. Melodien er laget av Oscar Merikanto, og ble brukt originalt til visa «Der bjørkene suser». «Solør-visa» er innspilt på Frem fra Glemselen kap.12 med Rita Engebretsen, som er fra Kirkenær i Solør, så dialekten blir autentisk på innspillingen. Visa er også spilt inn av Ingemars på platene Spelemenn østpå skogen og Gull men da med sitt opprinnelige navn.
Joiceya praeclarus

Levevis

Denne sjeldne arten blir vurdert som sterkt truet.

Utbredelse

Denne arten er utbredt i Brasil (Mato Grosso).
Chihuahua (delstat)

Geografi

Den aller største delen av Chihuahua er ørken og stepper, men det finnes også fjellkjeder som går i nord/sør-retning, med furuskoger. Fjellet Cerro San Jose går opp til 2700 meter over havet. Grensa mot USA dannes av elva Río Bravo del Norte, i USA og Norge kjent som Rio Grande. I elvedalen er det viktig jordbruk, noe som tærer på vannressursene i området.

Historie

Før spanjolenes ankomst var det meste av området befolket av jeger- og sankerkulturer. Ruinene i Paquimé, nordvest i delstaten, vitner likevel om en høykultur basert på jordbruk. Paquimé hadde kanskje 10 000 innbyggere, og eksisterte fra rundt 900 til 1340. Kulturen minner både om pueblo-kulturen i sørvestre USA og toltekernes kultur i det sentrale Mexico. I 1340 ble Paquimé plyndret, muligens av apasje-folket, og forlatt.
Spanjolene etablerte seg i Ciudad Juárez i 1659 og Chihuahua by i 1708. Begge bosetningene var imidlertid svært utsatt for angrep fra apasjer og comancher, og veksten var derfor kun langsom. På slutten av 1800-tallet ble imidlertid kvegdriften svært viktig for området. Under revolusjonen 1910–20 brukte Pancho Villa Ciudad Juárez som utgangspunkt for sine angrep på regjeringsstyrkene i sør.

Befolkning

Befolkningen i staten er svært sammensatt på grunn av innvandring fra andre delstater lenger sør. Eksempelvis er 74,5 % av befolkningen i Ciudad Juárez første- eller andregenerasjons innvandrere.
Noen isolerte grupper av urfolk holder fremdeles til i delstaten, og mest kjent er tarahumara-folket, som selv kaller seg raramuri – «de som løper». Grupper av europeere holder også til i området; mest kjent er de tysktalende mennonittene.

Økonomi

Chihuahua er blant de mer velstående delstatene i Mexico, og først og fremst er det en stor industri i Ciudad Juárez. Såkalte maquiladoras produserer ferdigvarer for markedene i USA og Canada, noe som skaffer arbeid til mange. Jordbruk, først og fremst kvegdrift, er også viktig. Turisme, først og fremst i form av dagturisme til Ciudad Juárez fra El Paso, er også viktig. Turistene er der både for å ha det moro, kjøpe billige medisiner og få sett over tennene hos rimeligere meksikanske tannleger.
Glaphyrus

Utseende

Middelsstore (6 – 20 mm), avlange biller, oftest bronseaktig, blått eller grønt metallisk farget og mer eller mindre tett hårete. Grunnfargen er gulbrun til svart. Hele kroppen er dekket med lange, oppstående, fine, oftest lyse hår. Hodet er nedoverbøyd, antennene er 9- eller 10-leddete med en tre-leddet vifte, alle leddene fløyelsaktig hårete. Fasettøynene er delt av en list i fremkanten. Overleppen (labrum) og kjevene (mandibler) stikker fram foran hodeframkanten (clypeus). Brystskjoldet (pronotum) er mer eller mindre kvadratisk, hvelvet, ofte tett punktert og hårete. Dekkvingene er avlange, den ytterste delen er ofte tynn og spissene spriker slik at de ikke dekker hele bakkroppen. Beina er kraftige, framleggene (tibiae) har et par tenner på utsiden, mellom- og bakleggene kan ha forskjellig utviklede sporer. Bakbeina er noe forlengede med kraftige lår. Føttene er fem-leddete, nokså lange og kraftige.

Levevis

Lite er kjent om biologien. De voksne billene flyr om dagen og kan finnes svermende over blomster og busker i sandige områder. Larvene finnes blant annet i sanddyner ved kysten, der de spiser på råtnende plantedeler.

Utbredelse

Slekten er utbredt i den sørlige delen av den Palearktiske økosonen : Nord-Afrika, det sørligste Europa, Midtøsten og Sentral-Asia østover til Afghanistan.
Rogue Squadron

Rogue Squadron er en fiktiv skvadron i Star Wars-universet. Mange av medlemmene til Rogue Squadron var opprinnelig en del av Red Squadron. Red Squadron var angrepsstyrken som gjennomførte angrepet på Dødsstjernen under slaget ved Yavin i Star Wars Episode IV: Et nytt håp (1977). Skvadronen dukker opp i Imperiet slår tilbake (1980) som Rogue Group. Skvadronen dukker opp i en rekke tegneserier, romaner og videospill. De er blant annet sentrale i spillserien Star Wars: Rogue Squadron. Enheten blir ofte fremstilt som «the best pilots and the best fighters» (de beste pilotene og de beste flyene).
Sitronmelisse

Sitronmelisse (latin: Melissa officinalis) er en plante i leppeblomstfamilien, og er en typisk middelhavsplante med en syrlig duft. Den finnes i mange hager, hvor den også har en tiltrekkende virkning på bier – på gresk betyr melissa «honningbie». Den har en mild smak av sitron.
Planten blir opp til 60 cm høy og blomstrer fra juni til september med små, hvitaktige blomster.

Historie

Sitronmelisse har blitt brukt som naturmedisin i århundrer. Medisinsk bruk av planten strekker seg over 2000 år bakover i tid, til antikkens Hellas, der den blant annet ble brukt for å kle sår, lege hudutslett, lindre insektbitt, dempe smerter ved graviditet og lindre leddplager. Spesielt utbredt er bruk av sitronmelisse som beroligende middel, enten i form av te eller som ferdig produkt i kombinasjon med andre beroligende planter.
Planten har siden blitt brukt som botemiddel for blant annet bronkiale betennelser, øreverk, feber, tarmgass, hodepine, høyt blodtrykk, influensa, hjertebank, tannverk og kvalme.
En flue gjør ingen sommer

Handling

Forfatteren Bertil og sekretæren Inga Brantemo er lykkelig gift. Hennes sjef, direktør Berger, setter stor pris på Inga, og det er ikke bare for hennes arbeidsinnsats. Når han ber henne om å bli med ham på en forretningsreise til Italia, er det ikke uten baktanker på et amorøst eventyr. Bertil har ingen innvendinger, for i hennes fravær håper han på å kunne sluttføre arbeidet med en roman.
Etter at Inga har dratt oppsøker Bertil noen gamle venner. På den måten møter han også Chris Lovén, datter av den mektige bokforleggeren Lovén. Hun blir umiddelbart begeistret for Bertil og lover å hjelpe ham med utgivelsen av boka. Bertil har bare ett kapitel igjen. En uke senere er romanen ferdig. Når Chris kommer hjem til Bertil for å hente manuset, gjør hun sitt ytterste for å forføre ham. Bertil blir merkbart påvirket av hennes angrep. De gode forsettene om å leve opp til de ekteskapelige troskapsløftene forsvinner delvis.  
Imens oppvartes Inga av sin sjef i Venezia. Hun blir påvirket av den romantiske stemningen under en gondolferd i måneskinn.
Victoria Bitter

Victoria Bitter (oftest kjent under forkortelsen VB) er et lyst lagerøl fra delstaten Victoria i Australia. Det brygges av Carlton & United Beverages (et datterselskap av Foster's Group) i Abbotsford i Melbourne og er det mest solgte ølmerket i Australia.
Til tross for navnet er ikke Victoria Bitter en bitter men en vanlig lys lagerøl.
Salten Brann IKS

Historie

Grunnen for at Salten Brann IKS ble grunnlagt i 2007 var at kommunene ønsket et fellesskap som skulle løse de store utfordringene innen brannvernområdet på en effektiv og best mulig måte. Det første organiserte brannkorpset i Bodø og Salten-området kom i 1863 når de fikk ei brannsprøyte. Det ble et fast brannkorps med en branninstruktør, og det var ulønnet vern. På den tiden ble det brukt hest og vogn.
Først på 1900-tallet kom det en brannstasjon, der brannkorpset fikk en egen brannsjef som daglig leder og byingeniør som hovedsjef. Frem til etterkrigstida var det ikke ordentlig organisert branntjenester ute i distriktene. Det var bedrifter og industrien som hadde branntjenester, som ble en ressurs for samfunnet rundt. 
På 1960- og 1970-tallet det ble organisert frivillige branntjenester rundt om i Salten-distriktet. På 1990-tallet ble det opprettet et deltidsbrannvesen.

Ny hovedbrannstasjon

Den nye brannstasjonen i Bodø stod klar på Albertmyra i Bodø 1. februar 2016. Arbeidet om ny brannstasjon begynte som et kommunalt prosjekt i 2013, men ble etterhvert et OPS prosjekt (et samarbeid mellom offentlig og privat sektor om et prosjekt eller en tjeneste). 
Tanken bak ny brannstasjon var blant annet for å samlokalisere alle nødetatene, slik at Bodø blir en større sikkerhets- og beredskapsby. Stasjonen som nå står ferdig er på 5900 kvadratmeter.
Dongfang

Samferdsel

Kinas riksvei 225, den vestlige halvdel av ringveien rundt Hainan, løper fra Haikou i nord via Danzhou og Dongfang til Sanya i sør.
Tragiscoschema

Utseende

Små til middelsstore trebukker, oftest svarte, ofte med gule tegninger.
Mange av artene er ganske fargerike.

Levevis

Som de fleste andre trebukker borer larvene i ved.

Utbredelse

Slekten er utbredt i det sørlige og østlige Afrika.
Mitt hemmelige tenåringsliv

Popularitet

The Secret Life of the American Teenager hadde de høyeste seertallene noensinne for en premiere på et originalt ABC Family-program. «Secret Life» hadde 2,82 millioner seere. Premieren er bare slått av den siste episoden i den første sesongen av Kyle XY .
Akutt lymfatisk leukemi

Diagnostikk

Pasientene vil fort få en nedsatt blodprosent. Det vil være unormalt lavt eller høyt antall hvite blodlegemer, deriblant blodplater (trombocytter) i blodet. Differensialtelling av hvite blodlegemer (det vil si at det telles hvor mange det er av forskjellige typer hvite blodlegemer) kan gi diagnosen direkte. En enklere form er å studere blodutstryk under mikroskop. Ved undersøkelse av benmarg kan også cellene studeres. Dette kan gjøres ved sternalpunksjon som er en undersøkelse der en grov nål med en stoppekrans stikkes inn i benmargen i pasientens brystben. Det lages et undertrykk med en vanlig sprøyte og det trekkes benmargceller opp i nåla. Disse cellene strykes ut på et objektglass, farges og studeres under mikroskop.

Behandling

Det er kommet flere moderne typer cellegifter som brukes i behandlingen av akutt lymfatisk leukemi. Av pasientene mellom 2 og 15 års alder overlever omkring 80%. Det er litt dårligere resultat av cellegiftbehandlingen for pasienter under 2 år og for de eldste pasientene. I Norge sentraliseres behandlingen av de forskjellige kreftformene til spesielle sykehusavdelinger. På denne måten skal disse pasientene få samme behandling uavhengig av bosted.

Kliniske tegn

Det er ganske likt sykdomsbilde som ved akutt myelogent leukemi, der anemi, infeksjoner og blødninger kommer til syne. Årsaken er pancytopeni, som betyr for få celler sirkulerende i blodet. Personene er ofte bleke, og kan ha bensmerter (hos voksne ribbeein og sternum, mens barn har mer vondt ved gange). Det kan også være forstørrelse av organer, lymfeknuter og splenomegali. Det kan også være symptomer fra sentralnervesystemet, som for eksempel hjernenervesymptomer og paraparese.
Årets nynorskbrukar

Årets nynorskbrukar er en pris som blir delt ut av Nynorsk kultursentrum på Dei nynorske festspela hvert år. Prisen går til «personar eller institusjonar som har synt evne til å bryte med språklege og kulturelle konvensjonar om bruk av nynorsk, som gjennom sitt føredøme eller praktiske arbeid gjer det lettaren å vere nynorskbrukar, eller som skaper større allmenn forståing for nynorsk». Prisen er fra 2006 på 50 000 kroner og et grafisk trykk, og ved to anledninger et eksemplar av Dialektspelet. I 2014 var prisen 100 000 kr, fordelt likt mellom de to prismottagerne. Det er styret i Nynorsk Kultursentrum som er jury.
Fantonald

Fantonald er Donald Ducks superhelt-alter ego i Disney-tegneseriene.
Han ble skapt av Guido Martina og Giovan Battista Carpi i 1969 etter at italienske unger klaget til serieforlaget bak den italienske versjonen av Donald Duck & Co om at Donald alltid var taperen i fortellingene. Forkledd som Fantonald skifter Donald på mange måter personlighet; han blir modig, aktiv og med stor selvtillit i motsetning til sitt vanlige "underdog"-selv (som ytterligere hemmes av Donalds egen latskap og dumhet, karaktertrekk som later til å fordufte når han tar på seg Fantonald-drakten). I rollen som Fantonald er Donald endelig i stand få revansj over Skrue og fetter Anton for tusen ydmykelser opp gjennom årene, og slik sett er ikke Fantonalds personlighet udelt "positiv"; han kan fremstå noe høy på seg selv, hever seg over loven og nyter å endelig være mektig, respektert og sågar fryktet. Ganske raskt utviklet imidlertid Fantonald seg fra å være en "hevner" for Donalds ydmykelser til å bli en mer uproblematisk superhelt, som først og fremst slo til mot Andebys forbrytere.
Fantonald er trolig inspirert av Batman; begge figurer opptrer hovedsakelig om natta og bruker våpen i stedet for superkrefter. Det norske navnet "Fantonald" kombinerer navnene Fantomet (en annen maskert tegneseriehelt) og Donald.
Fantonald opptrer i Donald Pocket ved flere anledninger. Fra 1996 til 2006 hadde han også sitt eget blad. Historiene i dette bladet var lengre, mer kompliserte. Blant Fantonalds fiender i dette bladet var Plyndreren, en tidsreisende forbryter; Evronianerne, et utenomjordisk imperium; Krigoslagia, en stat hvis eneste mål var krig og ødeleggelse; og Konrad Kiwi, en journalist med stadig ønske om å gjøre Fantonald til syndebukk for fiendenes ødeleggelser. Blant hans venner og allierte var Glupus, en avansert kunstig intelligens; Lydia, en journalist som egentlig er en av tidspolitiets agenter fra fremtiden; Xadhoom, en utenomjordisk og mektig evronianer-jeger; og Everett Ducklair, den briljante vitenskapsmann som skapte Glupus og prøvde å håndtere konsekvensene av sine mange farlige oppfinnelser og rystende hemmeligheter. Serien fokuserte sterkt på følelser og konflikter som påvirket Fantonalds evner som superhelt og hans samspill med sine allierte og fiender. Han endte flere ganger opp med å samarbeide med fiender, f.eks. Plyndreren og Konrad Kiwi, for å oppnå felles mål - mens forholdet til allierte, f.eks. Everett Ducklair, kunne tidvis være mistroisk og komplisert.  
Fantonald het opprinnelig Super Donald i Norge, men skiftet raskt navn til Fantonald.
FC Paços de Ferreira

Historie

Klubben startet under navnet Sport Club Pacense på 1930-tallet og spilte i lavere divisjoner frem til 1950-tallet. I november 1950 skiftet klubben til nåværende navn, men fortsatte å spille i lavere divisjoner utover 1960- og 1970-tallet. I 1991 rykket laget opp fra Liga de Honra, og med unntak av 2004/2005-sesongen, så spilte klubben i landets øverste divisjon. 
Paços de Ferreira endte opp på en respektabel sjetteplass i serien under 2006/2007-sesongen og ble kvalifisert til UEFA-cupen 2007/08, hvor klubben røk ut allerede i første runde mot nederlandske AZ Alkmaar. Klubben spilte seg også frem til finale i det portugisiske cupmesterskapet Taça de Portugal i 2009, som de tapte til fordel for FC Porto. Paços de Ferreira ble likevel kvalifisert til spill i UEFA Europa League 2009/10 for sin finaledeltagelse på grunn av at Porto allerede var kvalifisert til europacupspill gjennom sin plassering i serien. Paços de Ferreira ble omsider slått ut i tredje kvalifiseringsrunde til fordel for israelske Bnei Yehuda Tel Aviv.
Ofoten tingrett

Ofoten tingrett er en førsteinstansdomstol i Hålogaland lagdømme. Domstolen har kontorsted i Narvik i Nordland og rettskretsen omfatter kommunene Ballangen, Evenes, Hamarøy, Lødingen, Narvik, Tjeldsund og Tysfjord i Nordland fylke, og Gratangen, Lavangen og Salangen i Troms fylke. Det er tilsammen 34 033 innbyggere i rettskretsen pr. 1. januar 2010. Domstolen ledes av en sorenskriver (For tiden Arne Eirik Kirkerud) og har i tillegg én tingrettsdommer, to dommerfullmektiger og fire funksjonærer.
Solheim Cup 1996

Solheim Cup 1996 var fjerde gangen denne golfturneringen fant sted. Den ble arrangert 20. til 22. september 1996 ved St. Pierre Hotel & Country Club, Chepstow, Wales. Det amerikanske laget vant cupen igjen og slo det europeiske laget med 17 mot 11 poeng.

Format

Det ble totalt delt ut 28 poeng, fordelt på 4 runder med lagspill og fulgt av en runde med singelspill. På fredag morgen var det fire runder med foursome etterfulgt på ettermiddagen av fire runder med fourball. Dette programmet ble gjentatt på lørdag. For de fire rundene på fredag og lørdag ble det delt ut 16 poeng. Ved disse lagrundene spilte hvert av lagene med 2 spillere. De siste 12 poengene ble delte ut med singlematcher på søndag og i disse matchene spilte alle 24 spillerne.
Hattiesburg

Hattiesburg er en by i delstaten Mississippi i USA. Den er med sine 50 000 innbyggere (2007) den fjerde største byen i Mississippi. Byen ligger 90 minutters bilvei fra New Orleans i nabostaten Louisiana. Den er oppbygd rundt University of Southern Mississippi som ble grunnlagt i 1910.
Runner, Runner

Handling

Richie (Justin Timberlake), en avgangselev ved Princeton University, er en ivrig poker-spiller som blir svindlet i ett pokerspill på internett. Derfor drar han til Costa Rica for å konfrontere den ledende onlinespillmakeren Ivan Block (Ben Affleck). Ivan Block lover Richie mange millioner i lønn dersom Richie begynner å arbeide for ham. Men etterhvert oppdager Richie den foruroligende sannheten om hvordan Block er blitt så rik. FBI overtaler Richie til å prøve å hjelpe dem med å ta Block med buksene nede, men Richie innser snart at han er i ferd med å gjennomføre sin største gambling noensinne når han prøver å utmanøvrere kreftene som åler seg innpå ham.
Greta Molander

Liv og virke

Greta Molander vokste opp på farens hoteller i Ystad, Lund, Oskarshamn, Stockholm og Nyköping. Hun lærte å kjøre bil som 15-åring, og deltok første gang i et billøp i 1929 i en bil hun hadde lånt av sin far. I 1933 vant hun Sveriges rikspokaltävling sammenlagt i en Plymouth. Hun fikk dermed anledning til å delta i Rally Monte-Carlo i 1934 med samme bilmerke. Tilsammen deltok hun i dette løpet flere ganger fram til andre verdenskrig, og i 1937 vant hun dameklassen. Fra 1949 kom Rally Monte-Carlo i gang igjen og Greta Molander oppnådde flere gode resultater bl.a. med bilmerket SAAB. Hun deltok senere i mange ulike billøp, i Rally Monte-Carlo deltok hun i senere år også i veteranklassen. Hun deltok i alt 19 ganger i dette løpet fram til 1973.
Samtidig førte bilinteressen henne ut på lange reiser i en periode da dette var en uvanlig foreteelse. Bilturene resulterte i flere illustrerte reiseskildringer i form av bøker, blant annet Vi kör til klagomuren (1934)  og Med Helga til Haifa (norsk utgave 1945).
I 1938 giftet Greta Molander seg med nordmannen Kaare «Petrus» Barth og flyttet til Norge. Fra 1958 til 1996 var hun og ektemannen spaltister i aviser og ukeblad. De gav ut innholdet i de to bøkene Petrus og andre (1961) og Petrus på øya (1962). Molander og Barth skrev og illustrerte også barnebøker og oversatte bøker fra engelsk, blant andre av P. G. Wodehouse.
Greta Molander hadde hytte på øya Veierland utenfor Nøtterøy i Vestfold og bodde der i 1960-årene. Hun flyttet senere til Sandefjord, men tilbragte fortsatt mye tid på Veierland.
Kumgang

Administrativ inndeling

Fylket er delt inn i en ŭp (småby) og 26 ri (landsby).
Pavel Kadeřábek

Landslaget

21. mai 2014 fikk han sin første landskamp for Tsjekkia mot Finland. 16. november 2014 scoret han sitt første landslagsmål mot Island.
Han ble tatt ut i Tsjekkias EM-tropp til EM i Frankrike 2016.
Våpenjournalen

Våpenjournalen (VJ) var et norsk tidsskrift som omhandlet skytevåpen.
VJ kom ut først i 1973, og holdt på frem til 2001. I begynnelsen het bladet kun Våpen, men ble endret i 1984 til Våpenjournalen. Det ble utgitt åtte nummer pr. årgang. Redaktør var i mange år Erik Braathen, andre flerårige medarbeidere var Svein Solli og Vidar Nakling.
Sverre Kvalø & Stig Danielsen overtok rettighetene til VJ etter nedleggelsen, og skulle gjøre et forsøk på å starte det igjen. Det gikk ikke, og 25. oktober 2002 kunngjorde de at ville stille rettighetene til rådighet om noen andre ville prøve seg.
Trowse

Historie

Den er en «modell-landsby» (eller mønstersamfunn) som ble bygget på 1800-tallet av familien Colman for å gi boliger til bedriften Colman's sennepsfabrikk slik at arbeiderne kunne bo i nærheten av arbeidsplassen. Familien Colman eier fortsatt mye av landet rundt. Landsbyen er også lokaliseringen av en annen gammel familieforretning i Norfolk, May Gurney, et betydelig ingeniørselskap som ble overtatt av Kier Group i 2013.
Navnet Trowse kan komme fra det angelsaksiske ordet trouse, som betyr en port av tre eller jern som kan reises eller senkes for å slippe ut vann fra en demning ned til en vannmølle. Og dette kan passe godt, for landsbyen ble til rundt den lokale vannmøllen Trowse Mill. 
Ved Trowse er det anlagt en kunstig alpinbakke som eies av Norfolk Ski Club.
Game Revolution

Game Revolution (tidligere Game-Revolution) eller GR er en videospillnettside som ble grunnlagt i 1996. Det har hovedkontoret sitt i Berkeley i California. Nettstedet publiserer  anmeldelser, demoer, inkluderer et sted hvor man kan laste ned spill, juksekoder, så vel som nettegneserier, skjermbilder og videoer. Nettsiden har også noen artikler som parodierer Jack Thompson, E3, og oppstyret rundt nye spillkonsoller og videospillkontroverser. Nettstedet har også deltatt i markedsføringskampanjer for videospill, blant annet Gauntlet: Seven Sorrows.
MS «Silvestre» (1919)

MS «Silvestre» var en norskbygd betongbåt, bygget i 1919.
Under første verdenskrig ble det bygd en serie mindre skip med armert betong som byggemateriale; ett av dem var MS «Silvestre». «Silvestre» var en lastebåt med betongskrog, bygget ved Fougner Staalbeton Skibsbygningscompagni i Moss i 1919. «Silvestre» hadde flere søsterskip: «Namsenfjord», «Nicanor», «Carlos» og «Andres». Skipet ble bygd for rederiet Magnus Blikstad A/S i Hølen og fra 1920 Skibs A/S Maderas i Kristiania. Knapphet på jern og stål under første verdenskrig var grunnen til at man valgte betong som byggemateriale.
På vei fra Son til Kragerø gikk «Silvestre» på Svartskjærbåen utenfor Budal vest for Tjøme. Vraket har siden forliset i 1925 vært et landemerke i skjærgården ved Tjøme. Vraket er lett synlig fra Tjøme, og er et kulturminne som ikke er fredet.
Maiko Nakaoka

Landslaget

Maiko Nakaoka spilte 14 landskamper for Japans kvinnelandslag. Hun ble tatt ut i Japans tropp til Asiamesterskapet 2006 og Asialekene 2006.
Kleppen

Kleppen er en bydel i Namsos i Nord-Trøndelag. Den ligger rundt 2 kilometer nord-nordøst for Namsos sentrum og grenser til bydelene Fossbrenna, Bjørum, Østbyen, Rønningåsen og Høknes. Området har navn etter småbruket Kleppen, som ble lagt ut til boligområde.
I bydelen ligger Høknes barneskole, Kleppen idrettsanlegg fra 1959 har to idrettshaller og fotballbaner; inkludert Kleppen stadion, hvor Namsos IL spiller sine hjemmekamper. I et tidligere tilfluktsrom i fjellet ligger svømmeanlegget «Oasen».